Oscar Pistorius-saak: Nóg ‘n skoot, getuig Oscar se eksOscar Pistorius praat met sy prokureur, adv. Barry Roux, op 4 Maart in die hof. Foto: SAPA Samantha Taylor, Oscar Pistorius se eksmeisie, het Vrydag tydens die vyfde dag van Pistorius se moordverhoor getuig en gesê Oscar het gereeld op haar geskree. Sy het gesê hy klink soos ‘n man as hy skree. ŉ Emosionele Taylor het getuig sy het Pistorius in 2010 ontmoet toe sy 17 was, waarna ŉ verhouding ontwikkel het. Sy het aan die hof gesê sy weet hoe sy slaapkamer in sy huis in die ooste van Pretoria lyk, en dat hy aan die regterkant van sy bed slaap. Sy het ook gesê sy was bewus daarvan dat hy ŉ vuurwapen gehad het en dat hy dit gereeld saam met hom gedra het. Sy het gesê Pistorius het eenkeer ŉ skoot met sy vuurwapen afgevuur nadat sy, Pistorius en ŉ vriend ŉ funksie in die Vaal-omgewing bygewoon het. “Die polisie het die voertuig waarmee ons gery het van die pad af getrek omdat die vriend te vinnig gery het. Pistorius en sy vriend het uit die voertuig geklim en Pistorius het sy vuurwapen op die passasiersitplek agtergelaat,” het sy getuig. “Die polisie het die vuurwapen gesien en vir Pistorius gesê hy kan nie die vuurwapen so los nie. Die beampte het toe Pistorius se vuurwapen geneem en die patrone uitgehaal, en van die patrone het op die grond geval. Pistorius het woedend geword en gesê die polisie mag nie sy vuurwapen hanteer nie. Hulle het daarna die patrone teruggesit, waarna Pistorius en sy vriend terug in die voertuig geklim en gery het.” Sy het gesê terwyl hulle weggery het, het Pistorius en sy vriend gelag en Pistorius het gesê hy wil ŉ verkeerslig skiet. Pistorius het toe glo vanuit die voertuig se sondak ŉ skoot afgevuur wat sy as ŉ “harde knal” beskryf het. Sy het gesê Oscar het op meer as een geleentheid op haar geskree. Hy het glo ook op sekere geleenthede op haar suster en haar beste vriend asook Pistorius se beste vriend, Alex, geskree. Sy het gesê as hy op hulle geskree het, het hy soos ŉ man geklink en glad nie soos ŉ vrou nie. Sy sê die verhouding het in 2012 tot ŉ einde gekom nadat hy haar glo met Reeva Steenkamp verkul het. Die saak duur voort en die getuie word deur adv. Barry Roux onder kruisverhoor geplaas.